Liggaam van 9de Harmony-myner opgespoor | Maroela Media
Die liggaam van die laaste myner wat nog soek was ná ŉ brand by Harmony Gold se Doornkop-myn, is Vrydag opgespoor.
“Altesaam nege werkers het in die Doornkop-voorval gesterf,” het die departement van minerale hulpbronne, in ŉ verklaring gesê.
ŉ Brand het Dinsdag, ongeveer 1 700 m ondergrond, op vlak 192 in die myn uitgebreek. ŉ Seismiese voorval het grond laat val en elektriese kabels is beskadig. Die myn is ongeveer 30 km wes van Johannesburg geleë.
Agtien mense is Dinsdagaand aan die einde van die skof as vermis aangemeld. Een myner is vroeg Woensdagoggend gered en hy kon aan die reddingswerkers verduidelik waar hy die ander myners laas ondergrond gesien het. Agt myners is Woensdag deur die loop van die dag gered.
Die liggame van agt myners is Donderdag opgespoor en uitgehaal.
Harmony Gold het Vrydag gesê nog twee van sy werkers is Donderdag in afsonderlike voorvalle oorlede. Een is by die Kusasalethu-myn in Noordwes oorlede en ŉ ander by die Joel-myn in die Vrystaat. -SAPA
Agt mynwerkers gered na brand by Harmony-goudmyn
Beloftes van behuising vir inwoners